O familie cu un bebeluș de 5 luni au fost blocați cu mașina de teren pe un drum înzăpezit, în Munții Sebeșului. O echipă de salvamontiști din Alba au ajutat familia și au dus-o la pensiunea unde erau cazați.
Misiunea de salvare, care a avut loc în noaptea de miercuri spre joi, nu a fost una ușoară și a durat aproape două ore, conform Ziare.com.
Trei salvamontiști s-au deplasat la locul indicat cu trei snowmobile și au reușit să ajungă la cei doi adulți și un copil și să îi ducă în siguranța la pensiunea unde erau cazați. Misiunea s-a încheiat la ora 01.00.
Reprezentantul Salvamont Alba a transmis că mașina care a rămas blocată va fi remorcată în următoarele zile.
"Acest incident ne reaminteşte cât de important este să fim conştienţi de riscurile pe care le implică deplasările în zone montane pe timp de iarnă şi să ne informăm corespunzător înainte de a ne aventura pe drumuri care pot deveni impracticabile", a avertizat reprezentantul Salvamont.